รองนายกรัฐมนตรีฝ่ายเศรษฐกิจ ยืนยัน ปัญหาโยกย้ายอธิบดีกรมทางหลวงและอธิบกรมขนส่งทางบก ไม่ส่งผลกระทบต่องานเมกะโปรเจค พร้อมพอใจนักธุรกิจจีนแห่ลงทุนพื้นที่ EEC
นายสมคิด จาตุศรีพิทักษ์ รองนายกรัฐมนตรีฝ่ายเศรษฐกิจ เปิดเผยภายหลังประธานบริษัท China Railway Construction นำคณะเข้าพบในโอกาสจะเข้าร่วมประชุมคณะกรรมการร่วมว่าด้วยการค้าการลงทุนและการร่วมมือระหว่างเศรษฐกิจไทยจีน และสัมมนาลงพื้นที่ EEC ว่า กลุ่มดังกล่าว เป็นกลุ่มบริษัทก่อสร้างรถไฟ สนามบินและท่าเรือที่ใหญ่ที่สุดในประเทศจีนและมีความสนใจที่จะลงทุนในพื้นที่ EEC และพื้นที่อื่นๆในประเทศไทย ตลอดจนสนใจประมูลรถไฟ 3 เส้นทางที่ได้มีการทำทีโออาร์ไปแล้ว ขณะเดียวกันยังมีการหารือถึงเขตพัฒนาพิเศษภาคใต้ (SEC) ที่กลุ่มบริษัทดังกล่าวได้มีการศึกษาการขยายท่าเนือน้ำลึกที่จังหวัดระนอง ว่าจะเป็นผลดีและเชื่อมกับ EEC รวมถึงเส้นทางรถไฟรางคู่เชื่อมจังหวัดชุมพร-ระนอง จึงถือเป็นเรื่องที่น่ายินดีที่มีการเข้าพบวันนี้

นายสมคิด กล่าวด้วยว่า ปัญหาการแต่งตั้งโยกย้ายข้าราชการในกระทรวงคมนาคม ที่นายสนิท พรหมวงษ์ อธิบดีกรมการขนส่งทางบก และนายธานินทร์ สมบูรณ์ อธิบกรมทางหลวง ไม่พอใจที่ถูกย้ายไปเป็นรองปลัดกระทรวงคมนาคม โดยจะขอลาออกจากตำแหน่ง ว่า เรื่องดังกล่าวไม่มีผลกระทบกับการดำเนินการก่อสร้างโครงการเมกะโปรเจกต์ ของกระทรวงคมนาคมที่กำลังดำเนินการอยู่ ทั้งทางบก ทางน้ำ และทางอากาศ เพราะการโยกย้ายเป็นไปตามความเหมาะสม ซึ่งยืนยันว่างานไม่มีสะดุดอย่างแน่นอน

ด้านนายอาคม เติมพิทยาไพสิฐ รัฐมนตรีว่าการกระทรวงคมนาคม กล่าวว่า ได้เรียกอธิบดีทั้ง 2 คนมาพูดคุยเพื่อทำความเข้าใจแล้วเมื่อวานนี้ แต่ยังไม่ทราบว่าจะเปลี่ยนใจไม่ลาออกหรือไม่ ซึ่งยืนยันว่างานจะต้องเดินหน้าต่อไป